Oscar Pistorius-kostuum van rakke verwyderDie “Blade Gunner”-kostuum wat op Amazon tekoop was (Foto: Amazon) Die aanlyn handelaar Amazon het verkope van ŉ Halloween-uitrusting wat Oscar Pistorius uitbeeld, onttrek. Dié uitrusting bestaan uit groen-en-geel atletiekdrag wat baie na die Suid-Afrikaanse atletiekspan se klere lyk met die woorde “Blade Gunner” en die nommer “2012” daarop. Dan is daar steweloortreksels wat dit laat lyk of jy lemnaelers aanhet. Die advertensie vir die Halloween-kostuum sluit ook ŉ speelgoedgeweer in. Amazon het dié kostuum vir £26,10 (R467) verkoop. Voordat die “Blade Gunner”-kostuum van Amazon se webwerf verwyder is, het die beskrywing van die kostuum gelees: “Dié kostuum van ŉ Paralimpiese atleet sal beslis omstredenheid by jou volgende geleentheid veroorsaak.” Die uitrusting het baie negatiewe aandag ontlok, en is daarna vinnig verwyder. Amazon het in ŉ verklaring gesê al hul verkopers moet sekere riglyne volg en dat dié wat dit nie gehoorsaam nie “onderwerp word aan verdere stappe, waaronder die sluit van hul rekeninge”. “Dié produk is nie meer beskikbaar nie,” het Amazon laat hoor. Dit is nie die eerste keer dat Amazon kostuums moet verwyder nie. Hulle moes voorheen kostuums van Anne Frank en ŉ Israeli-soldaat verwyder. Pistorius is vir die moord op sy vriendin Reeva Steenkamp aangekla en het tydens die hofverrigtinge wat wêreldwyd uitgesaai is, aangevoer hy het Steenkamp deur die badkamerdeur geskiet omdat hy haar vir ŉ inbreker aangesien het. Pistorius is aanvanklik aan strafbare manslag skuldig bevind, maar sy skuldigbevinding is later na moord verander en hy is ŉ vonnis van ses jaar tronkstraf opgelê. Die staat se appèl teen Pistorius se vonnis sal op 3 November aangehoor word. Maroela Media het vroeër berig Pistorius se familie oorweeg dit om regstappe te doen oor ŉ rolprent getiteld Oscar Pistorius: Blade Runner Killer wat volgende maand vrygestel word.